Minnisblað sem sýndi efnahagsleg áhrif af mögulegri rekstrarstöðvun WOW Air mun ekki koma fyrir sjónir almennings . Minnisblaðið varpar ljósi á mögulega atburðarás sem ríkisstjórnin stóð frammi fyrir áður en flugfélagið varð gjaldþrota . Þetta er niðurstaða úrskurðarnefndar um upplýsingamál , en fréttastjóri fjölmiðils hafði kært synjun ráðuneytisins til nefndarinnar . Umrætt minnisblað ber titilinn „ Efnahagsleg áhrif af mögulegri rekstrarstöðvun WOW air “ og er dagsett 26. mars , tveimur dögum áður en tilkynnt var um gjaldþrot WOW . Í rökstuðningi fjölmiðilsins segir að ekki sé ástæða til að halda minnisblaðinu leyndu lengur þar sem WOW air hafi farið í þrot . Stjórnvöld hafi því ekki hagsmuni af því að halda umræddum gögnum frá almenningi . Hins vegar sé það mikið hagsmunamál fyrir almenning að geta séð hvaða valkostum stjórnvöld stóðu frammi fyrir í aðdaganda gjaldþrots WOW og hvaða ráðgjöf þau fengu um efnahagslegar afleiðingar mismunandi kosta . Ráðuneytið byggði synjun sína á 6. grein upplýsingalaga þar sem sérstaklega er tiltekið að aðgangur að gögnum nái ekki til fundargerða ríkisráðs og ríkisstjórnar , minnisgreina á ráðherrafundum og skjala sem tekin hafa verið saman fyrir slíka fundi . Nefndin fékk umrætt minnisblað til skoðunar og er það niðurstaða hennar að skjalið beri það ótvírætt með sér að hafa verið tekið saman fyrir ráðherranefnd . Þess vegna hafi ráðuneytinu verið heimilt að synja umræddum fjölmiðli um aðgang að því , óháð því hvort efni þess varði almannahagsmuni .